7.08.2020.

Salacgrīvas pašvaldībai/ Liepupes pagasta pārvalde

**Nodod iepakojumu pārstrādei bez maksas**

Salacgrīvas novadā ir izveidota infrastruktūra otrreizējai pārstrādei derīgu materiālu nodošanai. Salacgrīvā Viļņu ielā 18 pieejams EKO laukums, novadā izvietoti konteineri dalītai atkritumu nodošanai, ir iespēja slēgt līgumus par dalīti vāktu atkritumu apsaimniekošanu daudzdzīvokļu mājās.

Minētā infrastruktūra ir izveidota, lai atbalstītu iedzīvotājus – dotu iespēju samazināt sadzīves atkritumu apjomu, par kura izvešanu jāmaksā mājsaimniecībai, lai cilvēki varētu dzīvot atbilstoši zaļajai domāšanai un realizēt videi draudzīgus paradumus, kā arī lai samazinātu ietekmi uz vidi – samazinātu noglabājamo atkritumu apjomu un nodotu izejvielas otrreizējai pārstrādei.

**Šķiro pie daudzdzīvokļu namu namdurvīm**

Lai uzsāktu pakalpojuma izmantošanu dauddzīvokļu namā, nama apsaimniekotājam 1) jānoskaidro vai tas ir pieejams konkrētajā adresē, 2) ir jānoslēdz sadarbības līgums par dalīti vākto atkritumu apsaimniekošanu. Pakalpojums paredz iespēju šķirot vieglo iepakojumu un stikla iepakojumu, ievietojot tos atbilstošā konteinerā.

Klientiem, kuri noslēdz līgumu par dalīti vākto atkritumu apsaimniekošanu, konteineru iztukšošana līguma darbības laikā tiks nodrošināta bez maksas.

Līgumu varat noslēgt:

Sazinoties ar ZAAO speciālistiem darba laikā, tālruņa nr. 64281250 vai atsūtot pieteikumu uz e-pastu [zaao@zaao.lv](mailto:zaao@zaao.lv).

**Plašu pārstrādei derīgo materiālu klāstu nodod EKO laukumā**

Gadījumā, ja jūsu īpašumam nav iespējama piekļuve ar specializēto transportu, lai nodrošinātu šķirošanas konteineru tukšošanu vai arī vēlaties bez maksas nodot plašāku pārstrādei derīgo materiālu klāstu, ir jādodas uz EKO laukumu.

EKO laukumā, ievērojot drošības pasākumus, tostarp 2 metru distanci ar EKO laukuma pārzini, iespējams bez maksas nodot dažādus šķirotos atkritumus, tai skaitā pudeļu stiklu, papīru, kartonu, plastmasu, PET pudeles, metālu, kā arī nolietoto sadzīves tehniku un logu stiklu. Laukumā, ievērojot noteiktos nosacījumus, var nodot arī bīstamos atkritumus: luminiscentās spuldzes, baterijas un akumulatorus. Laukumā pieņem arī auto riepas un lietošanai derīgus apavus. EKO laukumā pēc cenrāža var nodot lielgabarīta, būvniecības un zaļos atkritumus.

**EKO laukums atvērts otrdienās, ceturtdienās, piektdienās no plkst.9 līdz 17, trešdienās no plkst.11 līdz 19, sestdienās no plkst.8 līdz 12. Pirmdienās un svētdienās laukums slēgts** (darba laika izmaiņas paredzamas pirmssvētku un svētku dienās).

**Izmanto EKO punktus godprātīgi**

Vairākās adresēs izvietoti arī publiski pieejami šķiroto atkritumu konteineri jeb EKO punkti, kuros iedzīvotāji var nogādāt šķirotus atkritumus un izmest tos divos speciāli marķētos konteineros, no kuriem viens paredzēts pudeļu, burku stiklam, bet otrs- papīram, polietilēnam, PET pudelēm, sadzīves ķīmijas un kosmētikas plastmasas iepakojumam, metālam.

Tomēr arvien tiek konstatēti gadījumi, kad godprātīgi sašķirotais tiek neatgriezeniski sabojāts ar neatbilstošu saturu. Neatbilstošs ir nevis neatpazīts kāds no pārstrādei derīgiem polimēra veidiem, bet, piemēram, tīšu prāt pieliets konteiners ar nezināmas izcelsmes šķidrumiem, piebērts ar pelniem, saslaukām, zaļajiem atkritumiem un piepildīts ar autiņbiksītēm, medicīnas atkritumiem, nešķirotu sadzīves atkritumu maisiem. **Pašvaldība var pieņemt lēmumu par EKO punktu likvidēšanu**, ja ilgstoši neizdodas uzturēt kārtību pie konteineriem vai par to satura tukšošanu ir jāmaksā dēļ tā, ka tas ir pārstrādei nederīgs. Šomēnes likvidēts EKO punkts Liepupes pagasta “Liellapēs”. Iedzīvotāji par līdzcilvēku negodprātīgas rīcības konstatēšanu ir aicināti nekavējoties informēt pašvaldības policiju vai pašvaldību atbildīgos darbiniekus, jo šāda rīcība ir administratīvi sodāma.

**Jautājumu gadījumā konsultējies!** ZAAO speciālisti konsultē attālināti pa tālr.64281250 katru darba dienu no plkst.8.00 līdz 12.00 un no 13.00 līdz 17.00. Tiklīdz beigsies valstī noteiktie ierobežojumi COVID-19 ierobežošanai, tiks atsāktas uzņēmuma speciālistu klātienes konsultācijas, tostarp arī iedzīvotāju forumos, kooperatīvu un daudzdzīvokļu māju sanāksmēs.

**Šķiro atkritumus pareizi!**

|  |  |
| --- | --- |
| **Konteiners papīram, polietilēnam, PET pudelēm, metālam** | |
| **DRĪKST MEST** | **NEDRĪKST MEST** |
| **Papīra un kartona atkritumus**  Biroja papīru, avīzes, žurnālus, grāmatas, iepakojuma papīru, kartonu, gofrētu kartonu, pārtikas dzērienu tetrapakas, elopakas. Materiāliem ir jābūt tīriem, bez organisko materiālu (ēdiena atlikumiem, eļļām u.c.) piejaukumiem.  Kartona kastes pirms izmešanas konteinerā ir jāizjauc un jāsaplacina. | **Papīra un kartona atkritumi**  **nedrīkst** mest vienreizējās lietošanas traukus, papīra dvieļus un salvetes, folija iepakojuma materiālu (čipsu pakas, saldējuma papīrus), līmpapīrus, fotopapīrus utt. |
| **Polietilēna atkritumus**  Polietilēna plēves un plastmasa kannas, spaiņus, kastes, pudeles, sadzīves ķīmijas un kosmētikas plastmasas iepakojums (LDPE; HDPE). Tam ir jābūt tīriem. | **Polietilēna atkritumi**  **nedrīkst** mest vienreizējās lietošanas plastmasas traukus, krējuma un margarīna trauciņus, skābbarības ruļļu plēves, rotaļlietas u.c. cietās plastmasas veidu izstrādājumus (PP; PS; PVC). |
| **PET dzērienu pudeles**  Visa veida un krāsu izlietotas plastmasas pārtikas dzērienu pudeles. Pudeles var būt ar korķiem un etiķetēm. Dzērienu pudeles nav jāmazgā. Pirms izmešanas pudeles ir jāsaplacina. | **PET dzērienu pudeles**  **nedrīkst** mest vienreizējās lietošanas traukus, kečupa un eļļas pudeles un citus plastmasas izstrādājumus. |
| **Metālu**  Visa veida metāla iepakojumus un metāla priekšmetus. | |

|  |  |
| --- | --- |
| **Konteiners pudeļu un burku stiklam** | |
| **DRĪKST MEST** | **NEDRĪKST MEST** |
| **Stikla iepakojumu - pudeles un burkas**  Stikla iepakojuma atkritumus un lauskas. Visa veida stikla pudeles un burkas. Var būt ar metāla gredzeniem, riņķiem un etiķetēm. | **Stikla iepakojums - pudeles un burkas**  **NEDRĪKST** mest  stikla burkas un pudeles ar pārtikas un ķīmisko atkritumu piejaukumu. Nedrīkst mest logu stiklu, spoguļus, lampu kupolus, keramikas izstrādājumus (balzama pudeles), automašīnu logu stiklu, pakešu logu stiklu. |

Informāciju sagatavoja:

Zane Leimane

SIA ZAAO sabiedrisko attiecību speciāliste